 NA CHARLES WASONGA WAKAZI wa maeneo yanayopakana na fuo za Bahari Hindi watapokea fidia kutoka kwa serikali wakijeruhiwa na wanyama wa baharini endapo mswada unaoshughulikiwa bungeni utapitishwa kuwa sheria. Mswada huo wa marekebisho ya Sheria ya Uhifadhi na Usimamizi wa Wanyamapori ya 2019 unapendekeza kujumuishwa kwa Papa, Nyangumi, Yeda (Sting ray) na “Stone Fish” katika orodha ya wanyama ambao wakiwajeruhi binadamu, fidia italipwa. Mswada huo umedhaminiwa na Mbunge wa Lamu Mashariki Ruweida Mohamed Obo anayelalamika kuwa sheria ya sasa inabagua wakazi wa maeneo ya pwani ambao hujeruhiwa na hata kuuawa na wanyama hawa wa baharini. Kulingana na sheria hii, iliyotungwa 2019, ni vifo na majeruhi yanayosababishwa na ndovu, simba, chui, vifaru, fisi, mamba, duma na nyati ambayo serikali hulipia fidia. “Mswada wangu unalenga kupanua orodha hii ya wanyama ili kujumuisha Papa, Nyangumi, Yeda na ‘Stone Fish’ ambao ni kero kuu haswa kwa watu wanaoishi karibu na Bahari Hindi katika Pwani ya Kenya,” Bi Obo akasema. “Kupitishwa kwa mswada huu kutarekebisha ubaguzi uliofanyiwa sheria ya awali ya 2013 kwa kuondolewa kwa wanyama wa majini kutoka orodha hiyo,” Mbunge huyo wa Lamu Mashariki akaeleza. Akitetea mswada wake mbele ya kamati ya bunge kuhusu Mazingira, Wanyamapori na Mali Asili, Kapteni Obo alilalamika kuwa muda sasa kumekuwa na visa vingi vya wakazi wa Lamu Mashariki kushambuliwa na wanyama hao wa baharini lakini hawalipwi fidia. “Watu kadha, haswa wavuvi na wengine wanaojivinjari fuoni, wamewahi kujeruhiwa na yeda ambao hujificha mchangani kwenye fuo kadha za visiwa vya Lamu Mashariki. Sumu kali ya mnyama inaweza kuchangia kukatwa kwa mguu wa binadamu na hata kusababisha vifo,” akaeleza kamati hiyo inayoongozwa na Mbunge wa Maara Kareke Mbiuki katika kikao kilichofanyika katika ukumbi wa County Hall, Nairobi. “Kwa mfano, mpigapicha mmoja raia wa Australia aliwahi kuumwa na yeda na akafa,” Obo akasema. Aliongeza kuwa kuna visa vingi katika eneo la pwani ambapo watu wamewahi kujeruhiwa na papa pamoja na nyangumi wakiendesha shughuli zao baharini. Hata hivyo, Naibu Mkurugenzi Mkuu wa Shirika la Wanyamapori Nchini (KWS) Mary Kirubui aliambia kamati hiyo kuwa pendekezo la Bi Obo litakuwa vigumu kutekelezwa kwa sababu ya “tabia ya wanyama hao wa majini kuhamahama na kuingia himaya za nchi nyingine.” “Kabla ya fidia kutolewa sheria ni kwamba KWS ithibitishe kuwa kweli mtu fulani alishambuliwa na mnyama fulani. Itakuwa vigumu kwetu kuthibitisha hilo ikiwa wanyama hao watahamia kwingineko baada ya kushambulia binadamu,” akasema. Lakini, Katibu wa Wizara anayesimamia Idara ya Wanyamapori Sylvia Museiya alitofautiana na KWS akisema pendekezo la Kapteni Obo lina mashiko na wizara yake itashauriana na wadau mbalimbali ili kupata muafaka kuhusu namna ya kulitekeleza. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  